Spær øjnene op, motorsportsverden. Kevin Magnussen er ankommet.

Troen på egne evner har den 21-årige dansker aldrig manglet, men at han skulle ende på podiet i sin Formel 1-debut turde de færreste realister drømme op. Dermed matcher han Lewis Hamiltons drømmedebut i Formel 1, da briten for McLaren i 2007 ligeledes blev nummer tre.

Netop sammenligningerne med Lewis Hamilton bryder Kevin Magnussen sig ikke om, men de er svære at undgå efter den debut.

Samtidig slår Kevin Magnussen sin egen fars rekord og præsterer det største Formel 1-resultat i dansk motorsportshistorie allerede i sit første løb. Tilbage i 1998 blev Jan Magnussen nummer seks i Canada, hvilket dengang udløste et point.

Fra podiet og efter det historiske resultat var Kevin Magnussens første reaktion:

- Det er svært at forstå. Helt surrealistisk. Bilen var så meget bedre, end den har været tidligere, sagde danskeren og huskede at rose sit team.

Far Jan Magnussen, som befandt sig i Florida til 12-timers løb i Sebring, fik også en tanke.

- Jeg ville ønske, han var her. Det var en stor dag, sagde Kevin Magnussen.

Kevin Magnussen begyndte som nummer fire i anden startrække og overlevede en meget kaotisk start, hvor Caterhams Kamui Kobayashi kørte Felipe Massa fra Williams af banen. Kort efter rykkede han op på tredjepladsen, og den holdt han hele vejen til mål.

F1-historie: Drømmedebutanten

På det sidste omgange var andenpladsen inden for rækkevidde. McLarens dansker halede ind på Daniel Ricciardo fra Red Bull og fik ordre fra sit team om at angribe. Dog lykkes det ikke at overhale.

Teamkammeraten fra McLaren Jenson Button havde også et stort løb. Det lykkes den erfarne brite at køre MP4-29-raceren fra en startplacering som nummer ti op på fjerdepladsen.

Mindre godt gik det for den forsvarende verdensmester Sebastian Vettel, som udgik med motorproblemer lige efter starten. Lewis Hamilton fra ellers suveræne Mercedes nåede kun to omgange, inden han fik problemer med sin bil.

Mercedes' Nico Rosberg blev en sikker vinder af grandprixet i Melbourne.

Caterhams Kamui Kobayash fik en dårlig start på dagen og var skyld, at også Felipe Massa fra Williams måtte udgå. (Foto: AP)

Læs eller genlæs Ekstra Bladets livedækning af Australiens Grand Prix: